

TAGYON KÖZSÉG ÖNKORMÁNYZATA
8272 Tagyon, Petőfi u. 10.


Szám: TA/398-2/2025. 

J E G Y Z Ő K Ö N Y V

Készült:	Tagyon Község Önkormányzata Képviselő-testülete 2025. december 16-án 16.00 órakor megtartott közmeghallgatásáról 

Az ülés helye:	Faluház 
(Tagyon, Petőfi u. 10.)
	
Jelen vannak:	Gyarmati Kornél		polgármester
	Steierlein István		alpolgármester
	Gyarmati-Piszker Hajnalka 
	Kránicz Sándor		
	Szelei Bálint		képviselők	
  	
Tanácskozási joggal megjelent:
	dr. Varga Viktória		jegyző, jegyzőkönyvvezető
	Horváthné Simon Marianna	nemzetiségi elnök
	Dőry Ádám		r.százados, Balatonfüredi Rendőrkapitányság
	lakosság


Gyarmati Kornél polgármester: Köszönti a közmeghallgatáson megjelenteket. Megállapítja, hogy a képviselő-testület 5 fő jelenlétével határozatképes, a közmeghallgatást megnyitja. Javasolja, hogy a mai közmeghallgatáson a meghívóban szereplő napirendi pontok kerüljenek megtárgyalásra azzal, hogy a közbiztonsági beszámoló helyett a második napirenddel kezdenének, mivel a rendőrkapitányságról jelezték, hogy kicsit később tudnak jönni.

A napirendet a képviselő-testület egyhangú szavazással elfogadja. 

NAPIREND 

1)	Tájékoztató Tagyon Község Önkormányzata Képviselő-testületének 2025. évben végzett munkájáról és 2026. évi terveiről
Előterjesztő: Gyarmati Kornél polgármester

2)	Beszámoló a település közbiztonsági helyzetéről
Előterjesztő: Gyarmati Kornél polgármester

3)	Tájékoztatás a helyi környezet állapotáról
Előterjesztő: Gyarmati Kornél polgármester


NAPIREND TÁRGYALÁSA

1)	Tájékoztató Tagyon Község Önkormányzata Képviselő-testületének 2025. évben végzett munkájáról és 2026. évi terveiről
Előterjesztő: Gyarmati Kornél polgármester

Gyarmati Kornél polgármester: A képviselő-testület a 2025. évi költségvetést 62.337.000 Ft bevétellel és kiadással fogadta el, majd azt az év folyamán felülvizsgálta és módosította. A módosított előirányzat 69.932.116 Ft-ra változott. A bevételek közül az állami támogatások összege 28.692.891 Ft, ebből általános működési támogatás 17.677.691 Ft. A szociális és falugondnoki támogatás 7.603.500 Ft, kulturális feladatok támogatása 3.411.700 Ft. Az államkötvények kamatbevétele eddig 1.357.100 Ft, az államkötvények állománya 20.100.000 Ft, amit az építési telkek kialakítására, a beruházások elindítására gyűjtögetnek. Az adóbevétel október 31-ig 7.551.705 Ft, ebből építményadó 3.147.116, iparűzési adó 3.276.284 Ft, idegenforgalmi adó 1.070.800 Ft. Az előző évi pénzmaradvány 8.188.403 Ft, a szállásdíj bevétel 3.284.000 Ft. A szennyvízkezelés üzemeltetési díj bevétele november 30-ig 426.000 Ft, itt elmondaná a kiadási oldalt, ami 484.757 Ft, tehát továbbra is hozzá kell tenni. A kiadások főbb összegeit is ismerteti. Az önkormányzat igazgatási tevékenysége 10.378.840 Ft, a köztemető fenntartása 623.025 Ft, a közutak üzemeltetése, fenntartása 498.000 Ft volt. A közösen fenntartott intézmények, társulások támogatására 2.182.752 Ft-ot költöttek. A közvilágítás 2.449.001 Ft-ba került, a korszerűsítést saját forrásból 2.009.007 Ft-ból valósították meg, és ahogy láthatják, decemberben felszerelték a megrendelt díszvilágítást 2.305.368 Ft értékben. A zöldterületek kezelése 902.087 Ft, a könyvtár működtetése 6.293.399 Ft volt. A falugondnoki szolgáltatásra 6.251.830 Ft-ot költöttek. Települési támogatásként 410.000 Ft-ot fizettek ki. 
Amit 2026-ról tud most mondani, hogy az állami támogatás az idei 28 millió forint helyett várhatóan 17 millió forintra csökken, így takarékoskodni kell. A templomkerti fástást idénre tervezték, ez sajnos nem valósult meg, így jövőre mindenképpen szeretnék megcsinálni.


2)	Beszámoló a település közbiztonsági helyzetéről
Előterjesztő: Gyarmati Kornél polgármester

Gyarmati Kornél polgármester: Átadja a szót a Balatonfüredi Rendőrkapitányság munkatársának.

Dőry Ádám r.százados: Összességében azt tudja elmondani, hogy a 2025-ös év jobb adatokkal bír, mint a tavalyi, kevesebb volt a bűncselekmény. 2025-ben két bűncselekmény történt, egy ittas vezetés és egy kisebb értékre elkövetett csalás. Úgy látja, hogy a településen belüli helyzet rendeződik, ez az év nyugodtabb volt, mint az előzőek. 2024-ben nem volt, idén pedig három közlekedési baleset történt, két vadelütés és egy segédmotorkerékpáros esett el, aki 8 napon túl gyógyuló sérüléseket szenvedett. A körzeti megbízott rendszeresen jelen van a településen. Köszönik a hozzáállást és a jó együttműködést.  

Gyarmati Kornél polgármester: Kérdezi, hogy lezárult-e a háziállatokkal kapcsolatos ügy?

Dőry Ádám r.százados: Ezeket az adatokat ő nem látja, nem tud erre válaszolni, de jelzi kapitány úrnak a kérdést.

Lakossági kérdés: Úgy látja, hogy egyre jobban korlátozzák a közlekedést, Nagyvázsony felé két kamera, Balatonakali felé három kamera is van, szerinte túl határozott az ellenőrzés.
Dőry Ádám r.százados: Ez azért van, mert a balesetek nagy többsége a gyorshajtás miatt következik be, de egyetért azzal, hogy a 71-es főút eléggé le van lassítva. Annyit még elmondana, hogy elkezdték ellenőrizni a nehéztehergépjárműveket, mert ők nem járhatnának erre, számukra az egy- és kétszámjegyű utak vannak kijelölve, erre nincs engedélyük. Nagyjából 12 feljelentés és bírság született ebből az ellenőrzésből, ezt az ellenőrzést a jövőben is folytatják.

Gyarmati Kornél polgármester: Köszönik a beszámolót és a rendőrság munkáját.


3)	A helyi környezet védelme 
Előterjesztő: Gyarmati Kornél polgármester

Gyarmati Kornél polgármester: Azt gondolja, hogy szerencsés helyzetben vannak. A település rendezett, szép környezetű. A falut és a zöldterületeket igyekeznek folyamatosan karbantartani. A fásítást jövőre tervezik megvalósítani. A legnagyobb probléma a szilárd hulladékkal kapcsolatban az, hogy a hegyről lejövő nyaralósok nem veszik figyelembe, hogy a kitett konténer az üvegeknek van, és beletesznek mindent, amit aztán szét kell válogatni, mert másképp nem viszik el. A patakpartot nyáron megtisztították, jó lenne egy medertisztítás is. Zajhatással az átmenő forgalom jár. Köszöni mindenkinek, akik tesznek a település környezetéért és szépítik a falut.
Két írásbeli kérdés érkezett, mindkettő a tagyon-hegyi utak nyomvonalával és az állapotával kapcsolatos. Sajnos a környező településeken is probléma, hogy a szőlőtelepítések miatt a traktorok kijárják az utat ott, ahol el tudnak menni, így idővel nem ott megy az út, ahol a térkép szerint. Ezt rendbe tenni rettentő nagy munka és pénz, mivel sok tulajdonjogi problémát vet fel. Az állapotukkal kapcsolatban azt tudja elmondani, hogy tavasszal, ha az idő engedi és költségvetési keret is van rá, akkor megcsinálják, illetve a tulajdonosok is összefoghatnak. Azt gondolja, hogy a szőlősgazdák gépeinek, járműveinek az utak megfelelő állapotúak.

Steierlein István alpolgármester: Ez egy sokéves történet. A tagyon-hegyiek összefogásával soha nem volt baj, ezt látják a vízellátás kapcsán is. A nyomvonal szinte sehol sem egyezik, ezért az önkormányzattal közösen, a szükséges pénz közös előteremtésével ennek már nekiálltak, hogy a mostani állapot szerint rögzítsék az utakat. Aztán kiderült, hogy ezt nem tehetik meg, mert állami feladat. Egyetlen út van a helyén, a meliorációs út. Sokszor kérdezik, hogy miért nem pályázik az utak felújítására az önkormányzat. Hát ezért, mert a pályázatban nem lehet olyan út, ami nem ott megy, ahol a térkép szerint.

Gyarmati Kornél polgármester: Köszöni. Kérdezi, hogy van-e még valakinek észrevétele, véleménye, javaslata?


Több kérdés, észrevétel, hozzászólás nem lévén Gyarmati Kornél polgármester megköszöni a közmeghallgatáson való részvételt, majd a közmeghallgatást 16.30 órakor bezárja.


K.m.f.


                     Gyarmati Kornél					               dr. Varga Viktória
          polgármester			   		      	             jegyző	

